|  |
| --- |
|  |

REPUBLIKA SLOVENIJA

**MINISTRSTVO ZA ZUNANJE IN EVROPSKE ZADEVE**

SEKRETARIAT

Kadrovska služba

Prešernova cesta 25, 1000 Ljubljana T: 01 478 2000

F: 01 478 2340

E: gp.mzz@gov.si

www.mzz.gov.si

Številka: 110-15/2025/1

Datum: 1. 4. 2025

Na podlagi 58. člena Zakona o javnih uslužbencih (ZJU-UPB3, Uradni list RS, št. 63/07 s spremembami in dopolnitvami), 41. a člena Zakona o zunanjih zadevah (ZZZ-1-UPB1, Uradni list RS, št. 113/03 s spremembami in dopolnitvami) in 12. člena Pravilnika o preizkusnem testu in dodatnem usposabljanju (Uradni list RS, št. 22/11 in 11/22) Ministrstvo za zunanje in evropske zadeve, Prešernova cesta 25, Ljubljana, objavlja javni natečaj za zasedbo prostega delovnega mesta:

**Diplomat 3. ranga (m/ž) v Projektni enoti za VS OZN (šifra DM 30438)**

Kandidati, ki se bodo prijavili na prosta delovna mesta, morajo izpolnjevati naslednje pogoje:

- **uspešno opravljen preizkusni test za diplomatsko službo;**

- končano visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja);

- pridobljenih najmanj **7 mesecev delovnih izkušenj na področju zunanjih zadev**; **[[1]](#footnote-1)**

- državljanstvo Republike Slovenije;

- znanje uradnega jezika;

- izbrani kandidat mora najkasneje v enem letu dni od sklenitve pogodbe o zaposlitvi opraviti usposabljanje v skladu z 89. členom Zakona o javnih uslužbencih (ZJU-UPB3, Uradni list RS, št. 63/2007 s spremembami in dopolnitvami), razen v primeru, da ima že opravljen strokovni izpit (državni izpit iz javne uprave);

- opravljen diplomatski izpit, v kolikor ga kandidat nima, ga mora opraviti v enem letu od imenovanja v diplomatski naziv;

- **znanje angleškega in drugega tujega jezika na višji ravni**, kar kandidat dokazuje:

• s potrdilom o aktivnem znanju jezika (zlasti s potrdilom o opravljeni maturi, opravljenem izpitu Državnega izpitnega centra na višji ravni, potrdilom o opravljenem mednarodnem izpitu oz. certifikatu najmanj na ravni Sveta Evrope B2, ipd), ki ni starejše od deset let;

• z dokazilom, da se je oseba šolala v tujem jeziku (pridobila stopnjo izobrazbe: osnovno, srednjo do- ali podiplomsko) v državi, v kateri je to materni jezik, če od zaključka šolanja ni preteklo več kot deset let;

• z dokazilom, da je oseba vsaj 6 mesecev opravljala delo visokošolske zahtevnosti v tujini v tujem jeziku, če od opravljanja dela ni preteklo več kot deset let.

- ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev;

- zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katerega se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katerega se zahteva za eno stopnjo nižja izobrazba, razen pripravništva v eno stopnji nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnje izobrazbe.

Kandidati za zaposlitev, ki izpolnjevanje pogoja delovnih izkušenj dokazujejo z opravljanjem drugega dela, ki ni bilo delovno razmerje, morajo vlogi priložiti verodostojno listino, ki jo je izdal naročnik dela, za katerega so opravljali to delo, in iz katere je razviden datum začetka in konca opravljanja dela, opis del ter navedbo, katera raven izobrazbe se zahteva za opravljanje teh del.

Zahtevane delovne izkušnje se skrajšajo v primerih določenih v 54. členu Uredbe o notranji organizaciji, sistemizaciji, delovnih mestih in nazivih v organih javne uprave in pravosodnih organih (Uradni list RS, št. 58/03 z nadaljnjimi spremembami in dopolnitvami).

**Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.**

**Na javnem natečaju se skladno z 12. členom Pravilnika o preizkusnem testu in dodatnem usposabljanju (Uradni list RS, št. 22/11 in 11/22)** **izbere kandidat, ki je dosegel najvišje število točk na preizkusnem testu za diplomatsko službo in izpolnjuje pogoje za delovno mesto.**

Pri izbranem kandidatu se bo preverjalo, ali ima izdano veljavno dovoljenje za dostop do tajnih podatkov nacionalno, EU in NATO do stopnje »TAJNO«, sicer ga bo moral pridobiti do dneva nastopa dela.

Naloge delovnega mesta so naslednje:

* sodelovanje pri opravljanju zahtevnih nalog s področja zunanjih zadev oziroma s področij, ki sodijo med zunanje zadeve;
* oblikovanje zahtevnih gradiv in predlogov ukrepov s področja zunanjih zadev;
* sodelovanje pri projektnih skupinah;
* opravljanje drugih nalog podobne stopnje zahtevnosti po navodilih vodje.

Prijava mora vsebovati:

1. izjavo kandidata, da je uspešno opravil preizkusni test za diplomatsko službo z navedbo datuma izdaje potrdila;

2. izjavo o izpolnjevanju pogoja glede zahtevane stopnje izobrazbe, iz katere mora biti razvidna stopnja in smer izobrazbe ter leto in ustanova, na kateri je izobrazba pridobljena;

3. izjavo kandidata, da:

- je državljan Republike Slovenije;

- ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev;

- zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

4. potrdilo o znanju **angleškega jezika in drugega tujega jezika** na višji ravni oz. ustrezno dokazilo za priznavanje znanja tujega jezika na višji ravni zaradi šolanja ali opravljanja dela visokošolske zahtevnosti;

5. soglasje kandidata, da za namen tega natečajnega postopka dovoljuje Ministrstvu za zunanje in evropske zadeve pridobitev podatkov iz 2. in 3. točke;

6. izjavo kandidata, da soglaša s tem, da se bo zanj v skladu z Zakonom o tajnih podatkih (ZTP-UPB2, ur. l. RS št. 50/2006, s spremembami in dopolnitvami) opravilo varnostno preverjanje za izdajo dovoljenja za dostop do tajnih podatkov najmanj do stopnje tajnosti »TAJNO« (nacionalno, EU in NATO).

7. izjavo o znanju uradnega jezika;

8. izjavo kandidata o vseh dosedanjih zaposlitvah, v kateri kandidat navede datum sklenitve in datum prekinitve delovnega razmerja pri posameznem delodajalcu, ter kratko opiše delo, ki ga je opravljal.

**Op. V primeru, da kandidat z vpogledom v uradne evidence ne soglaša, mora predložiti ustrezna dokazila sam.**

Zaželeno je, da prijava vsebuje tudi kratek življenjepis, ter da kandidat v njej poleg formalne izobrazbe navede tudi druga znanja in veščine, ki jih je pridobil.

**Z izbranim kandidatom bo sklenjeno delovno razmerje za nedoločen čas s polnim delovnim časom, s trimesečnim poskusnim delom.**

Izbrani kandidat bo delo na delovnem mestu diplomat 3. ranga opravljal v diplomatskem nazivu III. sekretar (plačni razred 20, 2.198,72 - bruto osnovna plača v evrih), z možnostjo napredovanja v višji naziv II. sekretar.

Izbrani kandidati bodo delo opravljali v prostorih Ministrstva za zunanje in evropske zadeve, Prešernova 25, 1000 Ljubljana in v drugih uradnih prostorih ministrstva.

V skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 239/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

Kandidati vložijo prijavo v pisni obliki, ki jo pošljejo v zaprti ovojnici z označbo: **»za javni natečaj – diplomat 3. ranga (DM 30438) v ZSC«** na naslov: Ministrstvo za zunanje in evropske zadeve, Kadrovska služba, Prešernova 25, Ljubljana, in sicer **v roku 8 dni** po objavi na skupnem spletnem portalu GOV.SI in Zavoda Republike Slovenije za zaposlovanje. Za pisno obliko prijave se šteje tudi elektronska oblika, poslana na elektronski naslov: kadrovska.mzez@gov.si, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni najkasneje v roku 60 dni po objavi javnega natečaja.

Obvestilo o končanem izbirnem postopku bo objavljeno na spletni strani GOV.SI.

Informacije o izvedbi javnega natečaja dobite vsak delovni dan od 10.00 do 11.00 ure na tel. št. 01 478 2374 (Barbara Kvaternik).

V besedilu javnega natečaja uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

Barbara Žvokelj

veleposlanica

v. d. generalne sekretarke

(vodja kadrovskega poslovanja)

Priloga: obrazec vloga za zaposlitev

1. V skladu z Zakonom o zunanjih zadevah se poleg delovnih izkušenj pridobljenih v Ministrstvu za zunanje in evropske zadeve kot enakovredne štejejo tudi delovne izkušnje, pridobljene med delom na področju zunanje politike, mednarodnega prava ali mednarodnih odnosov, pridobljene med delom v drugih državnih organih, javnih zavodih, javnih agencijah, znanstveno-raziskovalnih ter visokošolskih zavodih in mednarodnih organizacijah. [↑](#footnote-ref-1)